Així serà la trobada amb Rozalén
20 de febrer de 2023

La visita de Rozalén a Xirivella, el pròxim 6 de març, estarà acompanyada d'una matinal que tindrà a l'art urbà de protagonista. Arrancarem la jornada amb una xocolatada per a l'alumnat de quart de l'ESO i primer de batxillerat que participarà en la matinal. De 10 a 12 hores tindrem exhibició d'street art’, espectacle de balls urbans, rap i ‘freestyle’, tot a càrrec de Let’s Grow Hip Hop.

De 12 a 13 hores està prevista la trobada amb Rozalén, que participarà en un debat amb l'alumnat, signarà el mural ‘La puerta violeta’, obra de Nacho Mawe i Xemayo, i cantarà la cançó que ha inspirat el grafiti. El dia i hora de la trobada s'ha ajustat a la disponibilitat de l'agenda de l'artista, que ve a Xirivella de manera altruista, sense contraprestació econòmica.

La trobada se celebrarà davant del mural, enfront de la Casa de la Dona, i està oberta a tota la ciutadania.